แนะผู้ทำประกันชีวิตบำนาญใช้สิทธิยื่นลดหย่อนภาษี
คปภ. เตือนผู้ซื้อกรมธรรม์ประกันชีวิตแบบบำนาญ ตั้งแต่เมื่อปี 2553&nbsp; เป็นต้นมา สามารถนำหลักฐานการชำระเบี้ยประกันภัย ไปหักลดหย่อนภาษีเงินได้บุคคลธรรมดาเพิ่มเติมได้อีก&nbsp; 200,000 บาท
10 มี.ค. 2554

คปภ. เตือนผู้ซื้อกรมธรรม์ประกันชีวิตแบบบำนาญ ตั้งแต่เมื่อปี 2553  เป็นต้นมา สามารถนำหลักฐานการชำระเบี้ยประกันภัย ไปหักลดหย่อนภาษีเงินได้บุคคลธรรมดาเพิ่มเติมได้อีก  200,000 บาท
นางจันทรา  บูรณฤกษ์  เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ตามที่กรมสรรพากรได้ออกประกาศ ฉบับที่ 194 ลงวันที่ 28 กุมภาพันธ์ 2554 เกี่ยวกับหลักเกณฑ์และวิธีการเพื่อการยกเว้นภาษีเงินได้ สำหรับเงินได้เท่าที่ได้จ่ายเป็นเบี้ยประกันภัยสำหรับการประกันชีวิตแบบบำนาญฯ  โดยเป็นการเพิ่มวงเงินหักลดหย่อนภาษีเงินได้บุคคลธรรมดาสำหรับค่าเบี้ยประกันชีวิตจาก 100,000 บาท เป็น 300,000 บาท โดยวงเงินส่วนที่เพิ่ม 200,000 บาท เป็นเบี้ยประกันชีวิตแบบบำนาญ 
ทั้งนี้ ผู้ซื้อประกันชีวิตแบบบำนาญในปี 2553 จะได้หนังสือรับรองการชำระเบี้ยประกันชีวิต  จากบริษัทประกันชีวิต ซึ่งต้องระบุข้อความแนบท้ายว่า “เบี้ยประกันภัยสำหรับการประกันชีวิตแบบบำนาญนี้  ได้รับยกเว้นภาษีเงินได้ตามประกาศอธิบดีกรมสรรพากรเกี่ยวกับภาษีเงินได้ (ฉบับที่ 194)” เพื่อใช้แสดงเป็นหลักฐานในการยื่นชำระภาษีเงินได้บุคคลธรรมดา โดยผู้เอาประกันภัยสามารถนำเบี้ยประกันชีวิตแบบบำนาญไปใช้หักลดหย่อนภาษีใน 100,000 บาทแรก ให้เต็มจำนวนเงินก่อน และส่วนที่เกิน 100,000 บาทนั้น สามารถนำมาใช้หักลดหย่อนภาษีเพิ่มเติมได้อีกไม่เกินร้อยละ 15 ของเงินได้พึงประเมิน ทั้งนี้ ต้องไม่เกิน 200,000 บาท  
 เลขาธิการ คปภ. กล่าวเพิ่มเติมว่า อยากให้ประชาชนเห็นความสำคัญของการทำประกันชีวิตแบบบำนาญ เพราะเป็นการออมเงินระยะยาวและสามารถสร้างสวัสดิการให้แก่ตัวเองหลังเกษียณอายุ และเป็นการแบ่งเบาภาระให้แก่สมาชิกในครอบครัว   หากมีข้อสงสัยสามารถสอบถามข้อมูลเพิ่มเติมได้ที่ สายด่วนประกันภัย 1186